ออสเตรเลียกำลังเข้าสู่ ภาวะเศรษฐกิจถดถอยในรอบ 29 ปี
ถ้าถามว่าตั้งแต่ปี 1991 โลกของเราเกิดวิกฤตเศรษฐกิจที่สำคัญๆ ครั้งไหนบ้าง?  ปี 1997 วิกฤตการเงินของเอเชียโดยมีจุดเริ่มต้นที่ประเทศไทย ก่อนที่จะขยายวงกว้างไปในหลายประเทศไม่ว่าจะเป็นเมียนมา ลาว ฮ่องกง มาเลเซีย ฟิลิปปินส์ จีน สิงคโปร์ ไต้หวัน หรือแม้แต่ญี่ปุ่น
20 มี.ค. 2563

ออสเตรเลียกำลังเข้าสู่ ภาวะเศรษฐกิจถดถอยในรอบ 29 ปี /โดย ลงทุนแมน
ถ้าถามว่าตั้งแต่ปี 1991 โลกของเราเกิดวิกฤตเศรษฐกิจที่สำคัญๆ ครั้งไหนบ้าง?
ปี 1997 วิกฤตการเงินของเอเชียโดยมีจุดเริ่มต้นที่ประเทศไทย ก่อนที่จะขยายวงกว้างไปในหลายประเทศไม่ว่าจะเป็นเมียนมา ลาว ฮ่องกง มาเลเซีย ฟิลิปปินส์ จีน สิงคโปร์ ไต้หวัน หรือแม้แต่ญี่ปุ่น
โดยในช่วงระหว่างปี 1997-1998 มูลค่า GDP ของประเทศที่ได้รับผลกระทบทางเศรษฐกิจเสียหายรวมกันกว่า 7.2 ล้านล้านบาท ขณะที่ประเทศไทยเข้าสู่ภาวะเศรษฐกิจถดถอยนานถึง 12 เดือน
ปี 2000 วิกฤต Dot-Com  หรือการเก็งกำไรอย่างบ้าคลั่งในหุ้นเทคโนโลยีในตลาดหุ้นสหรัฐฯ ก่อนที่จะตามมาด้วยการลดลงอย่างรุนแรงของราคาหุ้น เศรษฐกิจสหรัฐฯ เข้าสู่ภาวะถดถอยเป็นระยะเวลา 8 เดือน ขณะที่อัตราการว่างงานพุ่งไปที่ระดับ 6.3%
ปี 2008 วิกฤตซับไพรม์ สาเหตุหลักเกิดจากการปล่อยสินเชื่อให้กับลูกหนี้ที่มีเครดิตทางการเงินต่ำ จนสุดท้ายเกิดปัญหาลุกลามทำให้สถาบันการเงินบางแห่งถึงขนาดล้มละลาย ขณะที่เศรษฐกิจสหรัฐฯ เข้าสู่ภาวะถดถอยเป็นระยะเวลา 18 เดือน และอัตราการว่างงานพุ่งไประดับ 10.0%
แต่รู้ไหมว่า วิกฤตเศรษฐกิจทั้ง 3 ครั้งนั้น มีอยู่ประเทศหนึ่งที่ไม่ได้รับผลกระทบจนทำให้เศรษฐกิจเข้าสู่ภาวะถดถอย ประเทศนั้นคือ ออสเตรเลีย
อย่างไรก็ตาม มาวันนี้เรื่องราวที่ออสเตรเลียกำลังเผชิญนั้นกำลังแตกต่างออกไป..
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
ออสเตรเลียกำลังจะเผชิญกับภาวะเศรษฐกิจถดถอย ซึ่งหมายถึงการที่อัตราการเติบโตของ GDP นั้นติดลบ 2 ไตรมาสติดต่อกัน และนี่ถือเป็นครั้งแรกในรอบ 29 ปี
โดยนักเศรษฐศาสตร์มีการคาดการณ์กันว่า
ไตรมาสที่ 1 GDP ของออสเตรเลียจะติดลบ 0.4%
ไตรมาสที่ 2 GDP ของออสเตรเลียจะติดลบ 0.3%
ในปี 2019 ออสเตรเลียมีมูลค่าการส่งออกทั้งหมดเท่ากับ 8.6 ล้านล้านบาท ซึ่งมีสัดส่วนประมาณ 20% ของมูลค่า GDP
แต่รู้ไหมว่า ตลาดส่งออกที่ใหญ่ที่สุดของออสเตรเลียนั้นคือ “จีน”..
โดยจีนมีมูลค่าถึง 1 ใน 3 ของมูลค่าการส่งออกทั้งหมด
ตอนนี้เศรษฐกิจจีนกำลังย่ำแย่
- ทั้งสงครามการค้าที่เริ่มมาตั้งแต่ปลายปี 2018 จนมาถึงปัจจุบัน
- การระบาดของ Covid-19 ที่กำลังจะทำให้เศรษฐกิจจีนเติบโตต่ำสุดในรอบ 30 ปี
จนทำให้หลายคนเกิดความกังวลว่า เศรษฐกิจจีนที่ชะลอตัวจะส่งผลกระทบต่อสินค้าส่งออกของออสเตรเลีย
ถ้ายังจำกันได้ ต้นปี 2020 นั้นได้เกิดไฟป่าครั้งรุนแรงที่ออสเตรเลียซึ่งทำลายบ้านเรือนประชาชนเกือบ 2,700 หลัง ฆ่าชีวิตสัตว์ไม่ต่ำกว่า 1,250 ล้านชีวิต รายได้จากการท่องเที่ยวของออสเตรเลียสูญไปกว่า 21,000 ล้านบาท
นอกจากนี้ ผลกระทบของโรค Covid-19 ก็ส่งผลต่ออุตสาหกรรมท่องเที่ยวของออสเตรเลียด้วยเช่นกัน ในปี 2019 อุตสาหกรรมท่องเที่ยวสร้างรายได้ให้แก่ออสเตรเลียกว่า 1.4 ล้านล้านบาท
ในปี 2019 มีจำนวนนักท่องเที่ยวที่เข้าไปประเทศออสเตรเลียกว่า 8.6 ล้านคน ซึ่งนักท่องเที่ยวกลุ่มใหญ่ที่สุดคือ นักท่องเที่ยวจีน โดยมีจำนวนกว่า 1.3 ล้านคน
ปี 2010 นักท่องเที่ยวจีนที่ไปออสเตรเลียนั้นใช้จ่ายเงินรวมกันกว่า 102,000 ล้านบาท
ปี 2020 รัฐบาลออสเตรเลียประเมินว่าตัวเลขดังกล่าวจะเพิ่มสูงถึง 290,000 ล้านบาท
อย่างไรก็ตาม สิ่งที่คาดไว้ตอนแรกอาจไม่เป็นอย่างที่คิด เนื่องจากการระบาดของ Covid-19 ตอนนี้กำลังส่งผลกระทบเป็นวงกว้างต่ออุตสาหกรรมท่องเที่ยวของออสเตรเลีย
ล่าสุดธนาคารกลางของออสเตรเลียออกมาคาดการณ์ว่า ผลกระทบของโรค Covid-19 และไฟป่าในช่วงต้นปี 2020 นั้นจะก่อให้เกิดความเสียหายถึง 0.7% ของมูลค่า GDP ของออสเตรเลีย
พอเรื่องเป็นแบบนี้ จึงทำให้มีโอกาสสูงที่เศรษฐกิจของออสเตรเลียจะเข้าสู่ภาวะถดถอยอย่างที่นักเศรษฐศาสตร์คาดไว้
และสิ่งนี้ก็สะท้อนไปที่ตลาดหุ้นของออสเตรเลีย
รู้ไหมว่า นับจากต้นปี 2020 ดัชนี S&P/ASX 200 ซึ่งเป็นดัชนีที่รวมหุ้นขนาดใหญ่ 200 ตัวในตลาดหลักทรัพย์ออสเตรเลียนั้นลดลงอย่างหนัก ซึ่งคล้ายดัชนีของตลาดหุ้นทั่วโลก ณ เวลานี้
โดยดัชนีดังกล่าวลดลงไปกว่า 20% ในระยะเวลาเพียง 14 วัน
ซึ่งเป็นการปรับตัวลดลงเร็วมากที่สุดในประวัติศาสตร์ออสเตรเลียเลยทีเดียว..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-